Απόφαση αριθ. 2/1999 του Συμβουλίου των Υπουργών ΑΚΕ-ΕΚ

της 8ης Δεκεμβρίου 1999

σχετικά με την αύξηση της διευκόλυνσης διαρθρωτικής προσαρμογής

(2000/308/ΕΚ)

ΤΟ ΣΥΜΒΟΥΛΙΟ ΤΩΝ ΥΠΟΥΡΓΩΝ ΑΚΕ-ΕΚ,

Έχοντας υπόψη την τέταρτη σύμβαση ΑΚΕ-ΕΚ, όπως τροποποιήθηκε από τη συμφωνία που υπεγράφη στο Μαυρίκιο στις 4 Νοεμβρίου 1995, και ιδίως το άρθρο 282 παράγραφος 5,

Εκτιμώντας τα ακόλουθα:

(1) Στις 6 Ιουλίου 1998, το Συμβούλιο της Ευρωπαϊκής Ένωσης εξέδωσε απόφαση(1), σχετικά με τη συμμετοχή της Ευρωπαϊκής Κοινότητας στην πρωτοβουλία υπέρ της ελάφρυνσης του χρέους των φτωχών υπερχρεωμένων χωρών (ΦΥΧ), η οποία αφορά δράση της Κοινότητας ως χορηγού βοήθειας, υπό μορφήν ενός επιπλέον ποσοστού 15 % το οποίο θα προστεθεί στο ποσό της βασικής χορήγησης που παρέχεται στο πλαίσιο της διευκόλυνσης διαρθρωτικής προσαρμογής (ΔΔΠ).

(2) Στη σύνοδο κορυφής της Κολωνίας, τον Ιούνιο του 1999, η Ομάδα των 7 υπογράμμισε ότι η κοινωνική διάσταση της πρωτοβουλίας ΦΥΧ θα πρέπει να αναπτυχθεί περαιτέρω.

(3) Στις 26 Οκτωβρίου 1999, η Επιτροπή εξέδωσε ανακοίνωση σχετικά με τη συμμετοχή της Κοινότητας στην πρωτοβουλία υπέρ της ελάφρυνσης του χρέους των φτωχών υπερχρεωμένων χωρών (ΦΥΧ), εφεξής καλούμενη "ανακοίνωση", με την οποία πρότεινε τη σημαντική αύξηση του κονδυλίου της ΔΔΠ στο πλαίσιο της κοινοτικής συμμετοχής στην πρωτοβουλία ΦΥΧ.

(4) Λόγω του μεγάλου αριθμού των χωρών που θα κριθούν επιλέξιμες για την πρωτοβουλία αυτή κατά τα δύο προσεχή έτη και προκειμένου να υπάρξει επαρκές περιθώριο ελιγμού για την κάλυψη των προαναφερθέντων πρόσθετων ποσοστών με σχετικές ανακατανομές κεφαλαίων στο πλαίσιο του κονδυλίου της ΔΔΠ, απαιτείται αύξηση του συνολικού αυτού κονδυλίου της ΔΔΠ.

(5) Πέραν αυτού, οι πόροι της ΔΔΠ δεν θα είναι επαρκείς, πριν από την έναρξη ισχύος του προσεχούς Ευρωπαϊκού Ταμείου Ανάπτυξης (ΕΤΑ), για την κάλυψη των αναγκών των, χωρών ΑΚΕ, οι οποίες εφαρμόζουν οικονομικές μεταρρυθμίσεις.

(6) Οι προγραμματισθέντες πόροι οι οποίοι δεν διατέθηκαν κατά το 8ο και τα προηγούμενα ΕΤΑ, είναι διαθέσιμοι για το σκοπό αυτό.

(7) Κατά τη συνεδρίαση που πραγματοποιήθηκε στην Άκρα στις 13 Νοεμβρίου 1999 μεταξύ της Επιτροπής και της υπουργικής επιτροπής ΑΚΕ συνεργασίας για τή χρηματοδότηση της ανάπτυξης, οι χώρες ΑΚΕ, όπως επισημαίνεται στην ανακοίνωση της Επιτροπής, υπογράμμισαν την ανάγκη αύξησης στο πλαίσιο της ΔΔΠ και ζήτησαν άμεση αύξηση στο πλαίσιο της ΔΔΠ, ύψους τουλάχιστον 250 εκατομμυρίων ευρώ.

(8) Για την άντληση των προαναφερθέντων πόρων του ΕΤΑ, είναι αναγκαία απόφαση του Συμβουλίου των Υπουργών ΑΚΕ-ΕΚ,

ΑΠΟΦΑΣΙΖΕΙ:

Άρθρο 1

250 εκατομμύρια ευρώ προερχόμενα από προγραμματισθέντες πόρους οι οποίοι δεν διατέθηκαν κατά το 8ο και τα προηγούμενα ΕΤΑ, πρέπει να χρησιμοποιηθούν για την αύξηση του κονδυλίου της ΔΔΠ στο πλαίσιο του 8ου ΕΤΑ.

Άρθρο 2

Η άντληση των πόρων αυτών γίνεται σύμφωνα με τους κανόνες και τις διαδικασίες εφαρμογής της χρηματοδοτικής συνεργασίας στο πλαίσιο της σύμβασης ΑΚΕ-ΕΚ.

Άρθρο 3

Η Επιτροπή καλείται να λάβει τα αναγκαία μέτρα για την εφαρμογή της παρούσας απόφασης.

Άρθρο 4

Η παρούσα απόφαση αρχίζει να ισχύει την ημέρα της έκδοσής της.

Βρυξέλλες, 8 Δεκεμβρίου 1999.

Για το Συμβούλιο των Υπουργών ΑΚΕ-ΕΚ

Ο Πρόεδρος

J. Horne

(1) Απόφαση 98/453/ΕΚ του Συμβουλίου, της 6ης Ιουλίου 1998, για την παροχή έκτακτης βοήθειας στις υπερχρεωμένες χώρες ΑΚΕ (ΕΕ L 198 της 15.7.1998, σ. 40).